**ZAKON**

**O INTERVENTNIH UKREPIH ZA OMILITEV IN ODPRAVO POSLEDIC COVID-19 NA PODROČJU ZDRAVSTVA, DELA, SOCIALNEGA VARSTVA IN GOSPODARSTVA (ZIUOCPZSVG)**

**I. DEL**

**SPLOŠNE DOLOČBE**

1. člen

(vsebina zakona)

(1) S tem zakonom se določajo začasni ukrepi za omilitev in odpravo posledic nalezljive bolezni COVID-19 (v nadaljnjem besedilu: COVID-19).

(2) S tem zakonom se zaradi omilitve in odprave posledic COVID-19 na področju zdravstva spreminjajo in dopolnjujejo določbe:

* + - 1. Zakona o zdravstveni dejavnosti (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19 in 82/20) in
      2. Zakona o zbirkah podatkov s področja zdravstvenega varstva (Uradni list RS, št. 65/00, 47/15 in 31/18; v nadaljnjem besedilu: ZZPPZ)

ter odstopa od določb:

* + - 1. Zakona o nalezljivih boleznih (Uradni list RS, št. 33/06 – uradno prečiščeno besedilo in 49/20 – ZIUZEOP; v nadaljnjem besedilu: ZNB),
      2. Zakona o preprečevanju zamud pri plačilih (Uradni list RS, št. 57/12 in 61/20 – ZDLGPE; v nadaljnjem besedilu: ZPreZP-1),
      3. Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17 in 21/18 – ZNOrg; v nadaljnjem besedilu: ZUJIK),
      4. Zakona o zdravstvenem varstvu in zdravstvenem zavarovanju (Uradni list RS, št. 72/06 – uradno prečiščeno besedilo, 114/06 – ZUTPG, 91/07, 76/08, 62/10 – ZUPJS, 87/11, 40/12 – ZUJF, 21/13 – ZUTD-A, 91/13, 99/13 – ZUPJS-C, 99/13 – ZSVarPre-C, 111/13 – ZMEPIZ-1, 95/14 – ZUJF-C, 47/15 – ZZSDT, 61/17 – ZUPŠ, 64/17 – ZZDej-K in 36/19; v nadaljnjem besedilu: ZZVZZ),
      5. Zakona o pokojninskem in invalidskem zavarovanju (Uradni list RS, št. 96/12, 39/13, 99/13 – ZSVarPre-C, 101/13 – ZIPRS1415, 44/14 – ORZPIZ206, 85/14 – ZUJF-B, 95/14 – ZUJF-C, 90/15 – ZIUPTD, 102/15, 23/17, 40/17, 65/17, [28/19](http://www.uradni-list.si/1/objava.jsp?sop=2019-01-1328) in 75/19; v nadaljnjem besedilu: ZPIZ).

(3) S tem zakonom se določajo tudi začasni ukrepi za omilitev in odpravo posledic COVID-19 na področju zdravstva, dela, socialnega varstva in gospodarstva.

**II. DEL**

**SPREMEMBE IN DOPOLNITVE ZAKONOV**

1. ZAKON O ZDRAVSTVENI DEJAVNOSTI

2. člen

(odgovorni nosilec zdravstvene dejavnosti)

V Zakonu o zdravstveni dejavnosti (Uradni list RS, št. 23/05 – uradno prečiščeno besedilo, 15/08 – ZPacP, 23/08, 58/08 – ZZdrS-E, 77/08 – ZDZdr, 40/12 – ZUJF, 14/13, 88/16 – ZdZPZD, 64/17, 1/19 – odl. US, 73/19 in 82/20) se v 3.a členu v petem odstavku v prvi alineji črta besedilo »in ima ustrezne delovne izkušnje na strokovnem področju, za katerega se izdaja dovoljenje. Za ustrezne delovne izkušnje po tej alineji se štejejo najmanj tri leta delovnih izkušenj pri izdaji dovoljenja za opravljanje zdravstvene dejavnosti na primarni ravni in najmanj pet let delovnih izkušenj pri izdaji dovoljenja za opravljanje zdravstvene dejavnosti na sekundarni in terciarni ravni ter druge zdravstvene dejavnosti iz tega zakona, pri čemer se upoštevajo delovne izkušnje po pridobitvi pogojev za samostojno opravljanje dela v zdravstveni dejavnosti oziroma zdravniški službi.«.

3. člen

(uskladitev dovoljenja za opravljanje zdravstvene dejavnosti oziroma vpisa v register zasebnih zdravstvenih delavcev)

V Zakonu o spremembah in dopolnitvah Zakona o zdravstveni dejavnosti (Uradni list RS, št. 64/17) se v 39. členu v drugem odstavku beseda »treh« nadomesti z besedo »osmih«.

4. člen

(klinika, klinični oddelek in klinični inštitut)

18. člen se spremeni tako, da se glasi:

(1) Ministrstvo, pristojno za zdravje, lahko bolnišnici oziroma njenemu oddelku ali oddelku visokošolskega zavoda s področja zdravstva podeli naziv klinika, klinični inštitut ali klinični oddelek, če ta izpolnjuje pedagoške, raziskovalne, strokovne, kadrovske in druge pogoje, ki jih predpiše minister, pristojen za zdravje. Oceno o izpolnjevanju pogojev za pridobitev naziva klinika, klinični inštitut ali klinični oddelek pripravi komisija, ki jo imenuje minister, pristojen za zdravje, in sicer na podlagi predloga za podelitev naziv klinika, klinični inštitut ali klinični oddelek, ki ga pripravi visokošolski zavod s področja zdravstva.

(2) Za pridobitev naziva klinika oziroma klinični inštitut za posamezno medicinsko stroko, se predlaga po eno bolnišnico oziroma njen oddelek ali oddelek visokošolskega zavoda. Če bolnišnica, oddelek bolnišnice ali oddelek visokošolskega zavoda izvaja samo ožji del stroke, se taki bolnišnici, oddelku bolnišnice ali oddelku visokošolskega zavoda podeli naziv klinični oddelek za to področje.

5. člen

(uskladitev časovne omejitve za opravljanje zdravstvenih storitev pri drugem izvajalcu zdravstvene dejavnosti)

V Zakonu o spremembah in dopolnitvah Zakona o zdravstveni dejavnosti (Uradni list RS, št. 64/17) se v 42. členu v drugem odstavku besedilo »1. januarjem 2021« nadomesti z besedilom »1. januarjem 2023«.

2. ZAKON O ZBIRKAH PODATKOV S PODROČJA ZDRAVSTVENEGA VARSTVA

6. člen

(dostop do podatkov)

V ZZPPZ se doda nov 6.a člen, ki se glasi:

»6.a člen

Za namen spremljanja kakovosti in izidov zdravljenja, analize zdravstvenega stanja prebivalstva, spremljanja učinkovitosti organizacije in izvajanja zdravstvenega varstva ter načrtovanja in spremljanja učinkov zdravstvenih programov in ukrepov lahko ministrstvo, pristojno za zdravje, brez plačila stroškov od upravljavcev zbirk podatkov pridobiva anonimizirane podatke ali do njih dostopa prek informacijskih rešitev upravljavcev iz vseh zbirk podatkov po tem zakonu, zbirk podatkov, ki jih v skladu s predpisi s področja zdravstvenega zavarovanja upravlja Zavod za zdravstveno zavarovanje Slovenije, in podatkov iz drugega odstavka tega člena.

NIJZ lahko v dogovoru z ministrstvom, pristojnim za zdravje, brez plačila stroškov pridobiva podatke iz zbirk drugih upravljavcev iz prejšnjega odstavka in jih ne glede na določbe zakona, ki ureja varstvo osebnih podatkov, povezuje tako med seboj kot s svojimi zbirkami za namene iz prejšnjega odstavka tudi le z uporabo enega identifikatorja kot povezovalnega znaka in brez predhodnega dovoljenja državnega nadzornega organa za varstvo osebnih podatkov.«.

7. člen

(nadzor nad izvajanjem ZZPPZ)

Za 14.d členom se doda novo poglavje in nov 14.e člen, ki se glasi:

»VI.a NADZOR

14.e člen

Nadzor nad izvajanjem tega zakona opravljajo ministrstvo, pristojno za zdravje, inšpektorat, pristojen za zdravje, in Informacijski pooblaščenec.

Ministrstvo, pristojno za zdravje, nad določbami tega zakona izvaja upravni nadzor.

Nadzor na določbami prvega in drugega odstavka 8. člena, 14.b člena, prvega, drugega in petega odstavka 14.č člena tega zakona opravlja inšpektorat, pristojen za zdravje.

Nadzor nad določbami 14.b, 14.c in 14.d člena tega zakona opravlja Informacijski pooblaščenec.«.

3. ZAKON O NALEZLJIVIH BOLEZNIH

8. člen

(odstop od ZNB glede karantene)

(1) Ne glede na 19. člen ZNB sta karantena na domu po tesnem stiku z okuženo osebo in karantena na domu zaradi prihoda iz območja z visokim tveganjem za okužbo ukrepa, s katerima se zdravi osebi, ki je bila ali bi lahko bila izpostavljena okužbi z virusom SARS-CoV-2, omeji gibanje izven naslova, na katerem ji je bila karantena določena, in omeji stike z osebami, ki ne živijo na tem naslovu (v nadaljnjem besedilu: karantena na domu).

(2) Čas trajanja karantene iz prejšnjega odstavka ne sme biti daljši od najdaljše inkubacijske dobe COVID-19, za katero je bila karantena odrejena.

9. člen

(karantena na domu po tesnem stiku z okuženo osebo)

(1) Osebi, za katero se sumi, da je bila v tesnem stiku z osebo, okuženo z virusom SARS-CoV-2, epidemiološka služba NIJZ ustno izreče ukrep karantene na domu po tesnem stiku z okuženo osebo in ji o tem posreduje obvestilo, ki poleg osebnih podatkov (ime in priimek, datum rojstva, naslov stalnega ali začasnega bivališča, elektronski naslov, če ga oseba ima), naslova prestajanja karantene in časa prestajanja karantene, vključuje tudi navodilo o obveznem ravnanju za čas karantene. Obvestilo se vroči na elektronski naslov, ki ga je oseba navedla. Če oseba nima elektronskega naslova, NIJZ posreduje obvestilo Policiji, ki nemudoma izvede osebno vročitev. Vročitev šteje za opravljeno naslednji dan po odpremi obvestila na elektronski naslov oziroma v trenutku, ko Policija opravi vročitev.

(2) Oseba, ki ji je bila izrečen ukrep karantene na domu po tesnem stiku z okuženo osebo, mora postopati v skladu z obvestilom iz prejšnjega odstavka.

(3) NIJZ za namen spremljanja izvajanja karantene na domu po tesnem stiku z okuženo osebo vodi evidenco oseb, ki jim je bila določena karantena na domu. Dostop do evidence ima Zdravstveni inšpektorat Republike Slovenije.

10. člen

(karantena na domu zaradi prihoda iz območja z visokim tveganjem za okužbo)

(1) Vlada Republike Slovenije lahko na podlagi epidemiološke ocene NIJZ določi države ali administrativne enote držav, za katere obstaja visoko tveganje za okužbo z virusom SARS-CoV-2. Osebi, ki prihaja iz teh držav oziroma območij, Policija ob vstopu v Republiko Slovenijo izreče ukrep karantene na domu zaradi prihoda iz območja z visokim tveganjem za okužbo in ji v podpis izroči pisno izjavo o karanteni. Izjava vsebuje osebne podatke (ime in priimek, datum rojstva, naslov stalnega ali začasnega bivališča), naslov prestajanja karantene in čas prestajanja karantene. Vstop v Republiko Slovenijo je osebi dovoljen po podpisu te izjave.

(2) Oseba, ki vstopa v Republiko Slovenijo in zanjo veljajo omejitve, izrečene na podlagi 39. člena ZNB oziroma na tej podlagi izdanih predpisov, in na mejnih prehodih na zunanji meji in na kontrolnih točkah na notranjih mejah Republike Slovenije navaja katero izmed izjem iz teh predpisov, da se zanj ne izreče karantena, Policiji predloži dokaze za obstoj te izjeme.

(3) Ob vstopu v Republiko Slovenijo iz sosednje države, ki je na seznamu epidemiološko varnih držav, mora oseba iz prejšnjega odstavka predložiti tudi dokaz, da ne prihaja iz države, kjer obstaja epidemiološko visoko tveganje za okužbo z nalezljivo boleznijo COVID-19. Če oseba tega ne more dokazati, se šteje, da prihaja iz države z epidemiološko visokim tveganjem za okužbo z nalezljivo boleznijo COVID-19.

(4) Policija z namenom obvladovanja in preprečevanja širjenja nalezljive bolezni COVID-19 vodi evidenco oseb, ki se jim ob vstopu v Republiko Slovenijo izreče karanteno na domu zaradi prihoda iz območja z visokim tveganjem za okužbo. Evidenca vsebuje naslednje podatke, ki se pridobijo s preverjanjem dokumentov za prestop meje, in sicer:

* osebno ime (ime in priimek),
* rojstni podatki (dan, mesec in leto rojstva),
* spol,
* državljanstvo,
* vrsta in številka dokumenta, s katerim oseba prehaja državno mejo,
* datum in ura vstopa v Republiko Slovenijo,
* naziv vstopnega mejnega prehoda ali kontrolne točke,
* naslov stalnega ali začasnega prebivališča in številko stanovanja v primeru večstanovanjskega objekta,
* podatki zakonitega zastopnika za mladoletno osebo,
* naslov prestajanja karantene,
* datum začetka karantene,
* datum konca karantene.

Podatki se v evidenci hranijo največ 30 dni od vpisa in se po preteku tega roka avtomatsko izbrišejo.

(5) Dostop do podatkov iz evidence ima tudi NIJZ in Zdravstveni inšpektorat Republike Slovenije.

(6) Vse pravice oseb, katerih podatki se nahajajo v evidenci in niso urejene s tem zakonom, se izvajajo v skladu s predpisi, ki urejajo varstvo osebnih podatkov.

(7) Ukrep iz tega člena velja prenehanja razlogov zanje, kar ugotovi Vlada Republike Slovenije s sklepom, ki ga objavi v Uradnem listu Republike Slovenije.

11. člen

(odstop od ZNB glede nadzora)

Ne glede na 46.a člen ZNB inšpekcijski nadzor nad izvajanjem ukrepov iz prvega odstavka 39. člena ZNB opravljajo:

* Uprava za varno hrano, veterinarstvo in varstvo rastlin pri opravljanju gostinske dejavnosti,
* Tržni inšpektorat Republike Slovenije pri opravljanju trgovinske dejavnosti,
* Inšpektorat za infrastrukturo v javnem potniškem prometu,
* Inšpektorat za šolstvo in šport v vzgojno-izobraževalnih zavodih in pri izvajanju organizirane športne dejavnosti.

(2) Pri izvajanju nadzora nad ukrepi prejšnjega odstavka ima pristojni inšpektor pravico in dolžnost:

* prepovedati gibanje osebam, za katere se ugotovi ali sumi, da so zbolele za določeno nalezljivo boleznijo;
* prepovedati zbiranje ljudi na javnih mestih, dokler ne preneha nevarnost širjenja nalezljive bolezni;
* omejiti ali prepovedati promet posameznih vrst blaga in izdelkov;
* odrediti druge ukrepe in opraviti dejanja, za katere je pooblaščen z zakonom ali drugim predpisom.«.

(3) Ne glede na 46.a člen ZNB nadzor nad spoštovanjem ukrepa karantene iz 19. člena ZNB nadzor nad izvajanjem karantene na domu iz 7. člena tega člena izvaja Zdravstveni inšpektorat Republike Slovenije.

12. člen

(odstop od ZNB glede prekrškovnega postopka)

Ne glede na 53.g člen ZNB so za vodenje prekrškovnega postopka in izrekanje glob po ZNB pristojni inšpekcija, za katero je določena pristojnost za nadzor nad izvajanjem določb tega zakona v skladu s 46.a členom ZNB, Policija in občinsko redarstvo.

13. člen

(odstop od kazenskih določb)

Ne glede na 10. točko prvega odstavka 54. člena ZNB se z globo od 4.000 do 100.000 eurov kaznuje za prekršek pravna oseba, če ravna v nasprotju s 1., 2,. 3. in 4. točko prvega odstavka 39. člena ZNB.

4. ZAKON O PREPREČEVANJU ZAMUD PRI PLAČILIH

14. člen

(odstop od ZPreZP-1 glede plačilnih rokov)

(1) Ne glede na 9. člen Zakona o preprečevanju zamud pri plačilih (Uradni list RS, št. 57/12 in 61/20 – ZDLGPE; v nadaljnjem besedilu: ZPreZP-1) je za javne zdravstvene zavode plačilni rok 60 dni.

(2) Ukrep iz prejšnjega odstavka velja do 31. 12. 2023.

5. ZAKON O URESNIČEVANJU JAVNEGA INTERESA ZA KULTURO

15. člen

(odstop od ZUJIK glede umetniškega deleža v javnih investicijskih projektih)

(1) Ne glede na 79.a in 79.b člen ZUJIK investitorju ni treba izvajati ukrepa umetniškega deleža v javnih investicijskih projektih, če se investicija nanaša na javne zdravstvene zavode, katerih ustanovitelj je Republika Slovenija, ali javne socialno-varstvene zavode.

(2) Ukrep iz prejšnjega odstavka velja do 31. decembra 2023.

6. ZAKON O ZDRAVSTVENEM VARSTVU IN ZDRAVSTVENEM ZAVAROVANJU

16. člen

(odstop od ZZVZZ glede osnove za plačevanje prispevkov)

Ne glede na drugi odstavek 55.a člena ZZVZZ je do ustrezne ureditve v zakonu, ki ureja zdravstveno zavarovanje, osnova za plačevanje prispevkov od dohodkov iz prve alinee prvega odstavka 55.a člena ZZVZZ vsak posamezen prejet dohodek oziroma prejemek, vključno s povračili stroškov v zvezi z opravljanjem dela oziroma storitev.

7. ZAKON O POKOJNINSKEM IN INVALIDSKEM ZAVAROVANJU

17. člen

(odstop od ZPIZ glede osnove za plačevanje prispevkov)

Ne glede na 148. člen ZPIZ je do ustrezne ureditve v zakonu, ki ureja pokojninsko in invalidsko zavarovanje, osnova za plačilo prispevkov za posebne primere zavarovanja za osebe iz druge alineje prvega odstavka 20. člena ZPIZ vsako posamezno plačilo za opravljeno delo oziroma storitev, prejeto na podlagi drugega pravnega razmerja, ki se po zakonu, ki ureja dohodnino, šteje za dohodek, vključno s povračili stroškov v zvezi z opravljenim delom oziroma storitvijo, razen če gre za plačilo, prejeto na podlagi drugega pravnega razmerja, na podlagi katerega je oseba zavarovana po tretjem do petem odstavku 20. člena ZPIZ.

**III. DEL**

**ZAČASNI UKREPI NA PODROČJU ZDRAVSTVA**

18. člen

(veljavnost začasnih ukrepov na področju zdravstva)

Ukrepi iz tega dela zakona ter aktov, sprejetih na njegovi podlagi, veljajo do prenehanja razlogov zanje, kar ugotovi Vlada Republike Slovenije s sklepom, ki ga objavi v Uradnem listu Republike Slovenije, razen če ta zakon ne določa drugače.

1. NACIONALNI RAZPIS ZA LETO 2020 IN 2021

19. člen

(namen nacionalnega razpisa)

(1) Za namen zmanjševanja števila čakajočih pacientov nad najdaljšo dopustno čakalno dobo za posamezne vrste zdravstvenih storitev, ki jih s sklepom določi minister, pristojen za zdravje, ministrstvo, pristojno za zdravje, za leto 2020 in 2021 izvede nacionalni razpis, na katerega se lahko prijavijo javni zdravstveni zavodi in drugi izvajalci zdravstvene dejavnosti, ki imajo dovoljenje za opravljanje zdravstvene dejavnosti ali so vpisani v register zasebnih zdravstvenih delavcev v skladu z zakonom, ki ureja zdravstveno dejavnost.

(2) Sredstva za namen nacionalnega razpisa se izvajalcem zdravstvene dejavnosti zagotavljajo iz proračuna Republike Slovenije ali sredstev evropskega proračuna ali sredstev prostovoljnih zavarovalnic iz 20. člena tega zakona prek Zavoda za zdravstveno zavarovanje Slovenije (v nadaljnjem besedilu: ZZZS).

(3) Na podlagi nacionalnega razpisa se storitve opravi pacientom, ki so na dan uveljavitve tega zakona uvrščeni v čakalni seznam, imajo urejeno obvezno in dopolnilno zdravstveno zavarovanje in čakajo najdlje.

(4) Minister, pristojen za zdravje, s sklepom, ki ga objavi na spletni strani ministrstva, pristojnega za zdravje, določi vrste zdravstvenih storitev, rok za oddajo ponudb, pogoje za sodelovanje, merila za izbiro ponudnikov, višino razpoložljivih sredstev, rok za začetek izvajanja storitev in morebitne druge vsebine, potrebne za izvedbo postopka.

(5) Sklep o izbiri izvajalcev se objavi na spletni strani ministrstva, pristojnega za zdravje. Pritožba na sklep ni dovoljena. Z izbranim ponudnikom se sklene pogodbo o izvajanju storitev za zmanjševanje števila čakajočih pacientov nad najdaljšo dopustno čakalno dobo.

(6) Ta ukrep velja do 31. decembra 2021.

2. PRERAZPOREDITEV SREDSTEV ZAVAROVALNIC

20. člen

(prerazporeditev sredstev zavarovalnic)

(1) Za namen enkratnega izboljšanja dostopnosti pacientov do zdravstvenih storitev, kjer so čakalne dobe daljše od najdaljših dopustnih in so zlasti posledica ukrepov omejevanja in preprečevanja širjenja COVID-19, se za zdravstvene storitve, ki jih minister, pristojen za zdravje, na predlog zavarovalnic, ki izvajajo dopolnilno zdravstveno zavarovanje, (v nadaljnjem besedilu: prostovoljne zavarovalnice) določi s sklepom, zavarovanim osebam zagotavlja plačilo dogovorjenih zdravstvenih storitev, in sicer do 31. 12. 2021 oziroma do porabe za ta namen zagotovljenih finančnih sredstev. Sredstva iz prejšnjega stavka na podlagi nacionalnega razpisa iz prejšnjega člena na predlog prostovoljnih zavarovalnic s sklepom določi minister, pristojen za zdravje.

(2) Prostovoljne zavarovalnice za plačilo zdravstvenih storitev iz prejšnjega odstavka oblikujejo ustrezne zavarovalno tehnične rezervacije. Plačilo teh storitev je oproščeno davčnih obveznosti iz zakona, ki ureja davek od dobička pravnih oseb, in zakona, ki ureja dohodnino.

(3) Ostale zdravstvene storitve, določene s sklepom ministra, ki niso krite iz sredstev prostovoljnih zavarovalnic, se zagotavljajo iz rebalansa proračuna Republike Slovenije za leto 2020 in proračuna Republike Slovenije za leto 2021.

3. SOFINANCIRANJE ENOMESEČNE ZALOGE OSEBNE VAROVALNE OPREME

21. člen

(sofinanciranje zaloge osebne varovalne opreme)

(1) Za namen izboljšanja pripravljenosti na naslednji val epidemije COVID-19 se iz sredstev proračuna Republike Slovenije ali sredstev evropskega proračuna zagotavlja sofinanciranje enkratne vzpostavitve enomesečne zaloge osebne varovalne opreme javnim zdravstvenim zavodom.

(2) Višino najvišjega obsega sredstev sofinanciranja po posameznih izvajalcih iz prejšnjega odstavka s sklepom določi minister, pristojen za zdravje.

(3) Izvajalci za sredstva iz prvega odstavka tega člena kandidirajo na podlagi javnega poziva, ki ga minister, pristojen za zdravje, objavi na spletnih straneh ministrstva, pristojnega za zdravje.

(4) Ta ukrep velja do 31. decembra 2021.

4. NEPOSREDNO SOFINANCIRANJE MEDICINSKE OPREME IN UKREPOV NA PODROČJU JAVNEGA ZDRAVJA

22. člen

(neposredno sofinanciranje medicinske opreme in ukrepov na področju javnega zdravja)

(1) Za namen izboljšanja pripravljenosti na naslednji val epidemije COVID-19 se iz sredstev proračuna Republike Slovenije ali sredstev evropskega proračuna javnim zdravstvenim zavodom zagotavlja sofinanciranje nakupa medicinske opreme za izvajanje ukrepov za omejevanje in preprečevanje širjenja ter za zdravljenje okužbe z virusom SARS-CoV-2.

(2) Oprema iz prejšnjega odstavka se sme uporabljati izključno za javno zdravstveno dejavnost in ne sme biti namenjena izvajanju tržne dejavnosti.

(3) Za obvladovanje večjega števila pacientov s COVID-19 in odpravljanje posledic se zagotovi financiranje iz državnega proračuna Republike Slovenije in evropskih sredstev za krepitev kadrovskih kapacitet, opreme in informacijske podpore epidemiološki službi na NIJZ, vključno z vzpostavitvijo mobilnih enot za odvzem vzorcev, za zagotavljanje spremljanja posledic COVID19 v zdravstvenem sistemu, za podporo starejšim in ranljivim skupinam, za izvajanje ukrepov za zmanjšanje negativnih vplivov na duševno zdravje ter za informiranje in ozaveščanje prebivalcev o COVID-19.

5. DODATKI ZA NEPOSREDNO DELO S COVID-19 PACIENTI

22. člen

(dodatek za neposredno delo s COVID-19 pacienti)

(1) Zdravstveni delavci, zdravstveni sodelavci, socialni delavci in socialni sodelavci, zaposleni v javnih zdravstvenih zavodih (delo v COVID-19 ambulantah in COVID-19 oddelkih, vključno z zobozdravstvenimi ambulantami za zdravljenje COVID-19 pacientov) in socialno-varstvenih zavodih (delo rdečih conah), ki neposredno zdravijo ali negujejo COVID-19 paciente, ali so razporejeni na delovišča, na katerih je tveganje za prenos okužbe bistveno večje (odvzem vzorcev za bris) ali izvajajo epidemiološke storitve na terenu (delo v rdečih conah), so upravičeni do dodatka za neposredno delo s COVID-19 pacienti.

(2) Dodatek iz prejšnjega člena se lahko izplača le za ure dela, ko je zdravstveni delavec oziroma zdravstveni sodelavec opravlja delo v skladu s prejšnjim odstavkom.

(3) Dodatek v posameznem primeru znaša 50 % bruto urne postavke osnovne plače zaposlenega.

(4) Obseg ur, ko delavec iz prvega odstavka tega člena opravlja delo v teh razmerah, se ločeno evidentira v evidenci o delovnem času. Direktor ali oseba, ki pri delodajalcu izvršuje pravice in dolžnosti delodajalca, sprejme sklep o izplačilu dodatka, v katerem opredeli delovišča in delovna mesta, kjer se izvaja delo iz prvega odstavka tega člena.

(5) Sredstva za financiranje dodatka iz prvega odstavka tega člena se zagotovijo v proračunu Republike Slovenije.

(6) Minister, pristojen za zdravje, v 15 dneh od uveljavitve tega zakona določi način uveljavljanja zahtevka, in ga objavi na spletnih straneh ministrstva, pristojnega za zdravje.

(7) Ta člen velja do 31. decembra 2021, razen v času razglašene epidemije.

6. JAVNI POZIV IN OPREDELITEV POSTOPKA

23. člen

(javni poziv za dodelitev sredstev)

(1) Ministrstvo, pristojno za zdravje, lahko začne postopek javnega poziva za dodelitev sredstev, če:

* + - 1. ima zanje v svojem finančnem načrtu zagotovljene proste pravice porabe v potrebni višini;
      2. so izpolnjeni drugi pogoji za prevzemanje obveznosti, ki jih določa zakon, ki ureja izvrševanje proračuna Republike Slovenije oziroma odlok, s katerim se sprejme občinski in drugi proračun, ter ostali predpisi in
      3. je bila imenovana strokovna komisija.

(2) Minister, pristojen za zdravje, v javnem pozivu določi namen in predmet javnega poziva. Javni poziv se objavi na spletnih straneh ministrstva, pristojnega za zdravje.

7. ZAGOTAVLJANJE SREDSTEV ZAVODU ZA ZDRAVSTVENO ZAVAROVANJE SLOVENIJE

24. člen

(zagotavljanje sredstev Zavodu za zdravstveno zavarovanje Slovenije v letih 2020, 2021, 2022)

ZZZS se sredstva za kritje morebitnega presežka odhodkov nad prihodki v letih 2020, 2021 in 2022 zagotavlja iz proračuna Republike Slovenije.

8. IZPAD PROGRAMA ZARADI ZAGOTAVLJANJA PROSTOROV COVID-19 PACIENTOM

25. člen

(zagotavljanje sredstev zaradi izpada programa zaradi zagotavljanja prostorov COVID-19 pacientom)

(1) Javnim zdravstvenim zavodom, ki so zaradi zagotovitve ustreznih prostorskih kapacitet za paciente s COVID-19, morali prilagodili svoje prostore za izvajanje zdravstvene dejavnosti in jim je bilo zato onemogočeno izvajanje pogodbenih obveznosti z ZZZS, se povračilo sredstev v višini 80 % razlike med polno vrednostjo mesečnega dogovorjenega pogodbenega programa za leto 2019 (brez ločeno zaračunljivih materialov in storitev) in realizirano vrednostjo programa v letu 2020, ki so jo izvajalci sporočili ZZZS v cenah za tekoče leto, zagotavlja iz proračuna Republike Slovenije. Izvajalci iz prejšnjega stavka lahko zahtevajo povračilo sredstev za obdobje od 1. 6. 2020 do 31. 12. 2020.

(2) Sredstva iz prejšnjega odstavka lahko uveljavljajo le zavodi, aktivirani za sprejem COVID-19 pacientov.

(3) Izvajalce iz prejšnjega odstavka na podlagi obrazloženih zahtevkov določi minister, pristojen za zdravje, s sklepom. Sklep se objavi na spletni strani ministrstva, pristojnega za zdravje.

9. IZVAJANJE MIKROBIOLOŠKIH PREISKAV

26. člen

(izvajanje mikrobioloških preiskav na virus SARS-CoV-2)

(1) Za izvajanje mikrobioloških preiskav na virus SARS-CoV-2 se določi:

1. Nacionalni laboratorij za zdravje okolje in hrano s svojimi oddelki in dislociranimi enotami in
2. Inštitut za mikrobiologijo in imunologijo Medicinske fakultete v Ljubljani.

(2) Financiranje dodatnih kadrovskih potreb, laboratorijske opreme, prevoza vzorcev in informacijske podpore za izvajanje preiskav iz prejšnjega odstavka se zagotavlja iz proračuna Republike Slovenije in iz evropskih sredstev.[[1]](#footnote-1)

(3) Oprema iz prejšnjega odstavka se sme uporabljati izključno za javno zdravstveno dejavnost in ne sme biti namenjena izvajanju tržne dejavnosti. Ne glede na prejšnji stavek lahko izvajalec, ki je v mreži izvajalcev javne zdravstvene službe, tržno dejavnost z navedeno opremo opravlja v obsegu največ 10 % (za namen samoplačniških testov).

(4) Ne glede na prvi odstavek tega člena lahko mikrobiološke preiskave na virus SARS-CoV-2 neposredno pri pacientu opravljajo tudi splošne bolnišnice v javni mreži, Univerzitetni klinični center Ljubljana, Univerzitetni klinični center Maribor, Univerzitetna klinika za pljučne bolezni in alergijo Golnik Univerzitetna klinika za pljučne bolezni in alergijo Golnik in javni zdravstveni zavodi, ki so s sklepom ministra, pristojnega za zdravje, določeni za odvzem brisov na okužbo s SARS-CoV-2. Navedeni izvajalci lahko uporabljajo le teste, ki jih odobrita izvajalca iz prvega odstavka tega člena.

(5) Ta ukrep velja do 31. decembra 2021.

10. DELOVANJE STALNEGA KOORDINACIJSKEGA TELESA

27. člen

(delovanje stalnega koordinacijskega telesa)

(1) Za potrebe podpore socialno-varstvenim zavodom na ustrezno ukrepanje za preprečevanje in zajezitev oziroma obvladovanje respiratornih nalezljivih bolezni v socialno-varstvenih zavodih, se na ministrstvu, pristojnem za zdravje, vzpostavi stalna delovna skupina koordinatorjev za preprečevanje in obvladovanje okužb z virusom SARS-CoV-2 in drugimi nalezljivimi respiratornimi boleznimi pri izvajalcih v mreži javne službe na področju socialnega varstva.

(2) Sredstva za delovanje delovne skupine iz prejšnjega odstavka se zagotavljajo iz sredstev proračuna Republike Slovenije ali sredstev evropskega proračuna.

11. NASTANITVENE KAPACITETE ZA POTREBE IZVAJANJA UKREPA OSAMITVE (IZOLACIJE) IN KARANTENE NA DOMU

28. člen

(nastanitvene kapacitete za potrebe izvajanja ukrepa osamitve (izolacije) in karantene na domu)

(1) Vlada Republike Slovenije zagotovi nastanitvene kapacitete za osebe, ki na naslovu svojega stalnega ali začasnega prebivališča ali drugem primernem prostoru, ne morejo zagotoviti izvajanja ukrepa osamitve (izolacije) v skladu z 18. ZNB ali karantene na domu v skladu z 8. členom tega zakona.

(2) Nastanitvene kapacitete iz prejšnjega odstavka so namenjene osebam, ki so pri zadovoljevanju osnovnih in podpornih dnevnih opravil popolnoma samostojne, zdravstveno stabilne in katerih bivanje na naslovu stalnega ali bivališča bi predstavljajo visoko tveganje prenosa okužbe na druge ranljive skupine prebivalstva (starejše osebe, osebe s pridruženimi kroničnimi nenalezljivimi boleznimi oziroma imunokompromitirane osebe), bivanja na drugem primernem prostoru pa ni mogoče urediti.

(3) Utemeljenost nastanitve presoja izbrani osebni zdravnik, lečeči zdravnik ali epidemiolog.

(4) Spremljanje zdravstvenega stanja oseb, ki bivajo v nastanitvenih kapacitetah za osamitev (izolacijo) se zagotovi v skladu z navodili, ki veljajo za spremljanje zdravstvenega stanja pacientov, pri katerih je potrjena okužba s SARS-CoV-2, pri čemer spremljanje zdravstvenega stanja zagotavlja izbrani osebni zdravnik.

(5) Če oseba, ki biva v nastanitvenem objektu za izolacijo, nima izbranega osebnega zdravnika, spremljanje zdravstvenega stanja zagotovi COVID-19 ambulanta občine, v kateri se nastanitveni objekt nahaja.

(6) Izvajalci, ki v okviru svojih storitev zagotavljajo tudi nastanitev, prilagodijo način dela glede na epidemiološke razmere v Republiki Sloveniji in v skladu s tem organizirajo prostore za bivanje, pri čemer ločijo med osebami, pri katerih je sum na okužbo, in osebami, pri katerih je okužba potrjena.

(7) Če oseba nima stalnega ali začasnega bivališča v Republiki Sloveniji, stroške bivanja v nastanitvenem objektu krije sama.

(8) Sredstva za zagotavljanje nastanitvenih kapacitet se zagotavljajo iz sredstev proračuna Republike Slovenije ali sredstev evropskega proračuna in zajemajo osnovne stroške bivanja, prehrane, čiščenja in razkuževanja prostorov, pobiranja in odvoza odpadkov in zagotavljanja nadzora nad gibanjem v objektu.

(9) Nastanitve kapacitete zagotovi, jih upravlja in financira Uprava Republike Slovenije za zaščito in reševanje.

**IV. DEL**

**ZAČASNI UKREPI NA PODROČJU DELA IN SOCIALNEGA VARSTVA**

12. NADOMESTILO PLAČ DELAVCEM ZARADI ODREJENE KARANTENE ALI NEMOŽNOSTI OPRAVLJANJA DELA ZARADI VIŠJE SILE ZARADI OBVEZNOSTI VARSTVA OTROKA

29. člen

(upravičenci do nadomestil)

(1) Delavec, ki zaradi izrečenega ukrepa karantene v skladu z zakonom, ki ureja nalezljive bolezni ali v skladu s tem zakonom, ne more opravljati dela, je upravičen do nadomestila plače v skladu s tem zakonom.

(2) Delavec, ki ne more opravljati dela zaradi višje sile, ki je posledica obveznosti varstva otroka zaradi izrečenega ukrepa karantene ali druge zunanje objektivne okoliščine nemožnosti obiskovanja vrtca ali šole, je upravičen do nadomestila plače v skladu s tem zakonom.

(3) V okvir obveznosti varstva zaradi višje sile zaradi izrečenega ukrepa karantene ali druge zunanje objektivne okoliščine nemožnosti obiskovanja vrtca ali šole se šteje otroke do vključno 5. razreda osnovne šole, otroke v prilagojenih in posebnih programih v osnovnih šolah s prilagojenim programom in v zavodih za vzgojo in izobraževanje otrok s posebnimi potrebami ter otroke, ki imajo v odločbi o usmeritvi določeno pomoč spremljevalca.

(4) Pravico do povračila izplačanih nadomestil plače delavca, ki zaradi izrečenega ukrepa karantene ne more opravljati dela, lahko uveljavlja delodajalec v skladu s predpisi, ki urejajo delovna razmerja, če izjavi, da temu delavcu ne more organizirati dela na domu.

(5) Delodajalec lahko uveljavlja pravico do povračila izplačanih nadomestil plače delavca, ki ne more opravljati dela zaradi višje sile, ki je posledica obveznosti varstva otroka zaradi izrečenega ukrepa karantene na domu ali druge zunanje objektivne okoliščine nemožnosti obiskovanja vrtca ali šole.

30. člen

(časovna omejitev)

(1) Če je delavcu izrečen ukrep karantene, prejema nadomestilo plače iz tega razloga za obdobje, za katero je bil ukrep izrečen.

(2) Delavec, ki ne more opravljati dela zaradi višje sile, ki je posledica obveznosti varstva otroka zaradi izrečenega ukrepa karantene ali druge zunanje objektivne okoliščine nemožnosti obiskovanja vrtca ali šole, prejema nadomestilo plače za obdobje, za katero je bil otroku izrečen ukrep karantene oziroma dokler so podane okoliščine višje sile, ki upravičujejo delavčevo odsotnost.

31. člen

(pravice in obveznosti delavcev)

(1) Delavec, ki se odpravi v državo, ki je na zelenem ali rumenem seznamu, in mu je ob povratku ob prehodu meje v Republiki Sloveniji izrečen ukrep karantene na domu zaradi prihoda iz območja z visokim tveganjem za okužbo, in zaradi tega ne more opravljati dela v skladu s sklenjeno pogodbo o zaposlitvi, delodajalec pa zanj ne more organizirati dela na domu, ima pravico do nadomestila plače v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga.

(2) Delavec, ki mu je bil izrečen ukrep karantene na domu po tesnem stiku z okuženo osebo in zaradi tega ne more opravljati dela v skladu s sklenjeno pogodbo o zaposlitvi, delodajalec pa zanj ne more organizirati dela na domu, pri čemer do stika ni prišlo med opravljanjem dela za delodajalca, ima pravico do nadomestila plače v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga.

(3) Delavec, ki mu je bil izrečen ukrep karantene na domu po tesnem stiku z okuženo osebo v okviru opravljanja dela za delodajalca, zaradi česar ne more opravljati dela v skladu s sklenjeno pogodbo o zaposlitvi, delodajalec pa zanj ne more organizirati dela na domu, ima pravico do nadomestila plače, ki bi jo prejel, če bi delal.

(4) Javni uslužbenec, ki mu je bil izrečen ukrep karantene na domu zaradi prihoda iz območja z visokim tveganjem za okužbo zaradi izvajanja nalog delodajalca v tujini ali mu je bil izrečen ukrep karantene zaradi napotitve ali premestitve javnega uslužbenca na delo v tujino, zaradi česar ne more opravljati dela v skladu s sklenjeno pogodbo o zaposlitvi, delodajalec pa zanj ne more organizirati dela na domu, ima pravico do nadomestila plače, ki bi jo prejel, če bi delal.

(5) Delavec, ki mu je bil izrečen ukrep karantene na domu zaradi prihoda iz območja z visokim tveganjem za okužbo zaradi odhoda v državo, ki je na rdečem seznamu, ni upravičen do nadomestila plače v času ukrepa karantene, razen v primeru odhoda zaradi naslednjih osebnih okoliščin:

* smrti zakonca ali zunajzakonskega partnerja ali smrti otroka, posvojenca ali otroka zakonca ali zunajzakonskega partnerja,
* smrti staršev (oče, mati, zakonec ali zunajzakonski partner starša, posvojitelj),
* rojstva otroka.

Delavec je v tem primeru upravičen do nadomestila plače v višini, kot je določena z zakonom, ki ureja delovna razmerja, za primer višje sile. Delavec mora delodajalcu najpozneje en dan pred odhodom predložiti pisno izjavo, iz katere izhaja, da odhaja v državo na rdečem seznamu zaradi predhodno naštetih osebnih okoliščin.

(6) Delavec, ki ne more opravljati dela zaradi višje sile zaradi obveznosti varstva otroka, ima pravico do nadomestila plače v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga.

(7) Razlog za odreditev karantene delavcu mora biti razviden iz obvestila oziroma izjave o karanteni na domu.

(8) Delavec, ki mu je bil izrečen ukrep karantene na domu, mora najpozneje v treh delovnih dneh obvestiti delodajalca, da je v karanteni, in o razlogih, iz katerih je v karanteni.

(9) Delavec mora v primeru odsotnosti z dela zaradi višje sile, ki je posledica obveznosti varstva otroka zaradi izrečenega ukrepa karantene na domu ali druge zunanje objektivne okoliščine nemožnosti obiskovanja vrtca ali šole najpozneje v treh delovnih dneh od nastanka tega razloga o vseh okoliščinah, ki vplivajo na nastanek višje sile, obvestiti delodajalca.

32. člen

(delavci s pravicami iz socialnih zavarovanj)

(1) Če je delavec ob izrečenem ukrepu karantene upravičen do odsotnosti z dela ali med tem ukrepom pridobi pravico do odsotnosti z dela na podlagi predpisov o zdravstvenem zavarovanju ali starševskem varstvu ali druge upravičene odsotnosti, ter do ustreznega nadomestila plače ali plačila prispevkov, se nadomestilo plače iz prejšnjega člena v tem času ne izplačuje.

(2) Če je delavec ob izrečenem ukrepu karantene ali med trajanjem tega ukrepa uveljavil oziroma je upravičen do dela s krajšim delovnim časom in prejema delno nadomestilo na podlagi predpisov o pokojninskem in invalidskem zavarovanju ali je upravičen do dela s krajšim delovnim časom na podlagi predpisov o zdravstvenem zavarovanju ali starševskem varstvu, se nadomestilo plače iz prejšnjega člena v tem času izplačuje v sorazmernem delu, delavec pa zadrži pravico do prejemkov oziroma plačila prispevkov iz socialnih zavarovanj po navedenih predpisih, kot da bi delal.

33. člen

(uveljavljanje pravice delodajalca do povračila nadomestil plače)

(1) Delodajalec uveljavi pravico do povračila izplačanih nadomestil plače z vlogo, ki jo vloži v elektronski obliki pri Zavodu Republike Slovenije za zaposlovanje v osmih dneh od uveljavitve zakona, ko delodajalec uveljavlja pravico do povračila nadomestila za čas pred uveljavitvijo zakona oziroma v osmih dneh od pričetka odsotnosti delavca zaradi izrečenega ukrepa karantene na domu ali odsotnosti z dela delavca zaradi višje sile, ki je posledica obveznosti varstva otroka zaradi izrečenega ukrepa karantene na domu ali druge zunanje objektivne nemožnosti obiskovanja vrtca ali šole. Vlogo je v roku iz prejšnjega stavka mogoče vložiti najpozneje do 15. decembra 2020.

(2) V primeru uveljavljanja povračila nadomestila plače zaradi izrečenega ukrepa karantene na domu delavcu delodajalec vlogi iz prejšnjega odstavka priloži dokazilo o karanteni in izjavo, iz katere izhaja, da za delavca ni mogoče organizirati dela na domu, v primeru izrečenega ukrepa karantene iz petega odstavka 28. člena tega zakona pa tudi izjavo delavca o obstoju osebnih okoliščin.

(3) V primeru uveljavljanja povračila nadomestila plače, ko delavec ne more opravljati dela zaradi višje sile, ki je posledica obveznosti varstva otroka zaradi izrečenega ukrepa karantene na domu ali druge zunanje objektivne nemožnosti obiskovanja vrtca ali šole, delodajalec vlogi iz prvega odstavka tega člena priloži izjavo delavca o obstoju okoliščin, ki vplivajo na nastanek višje sile.

(4) Zavod Republike Slovenije za zaposlovanje odloči o vlogi po določbah zakona, ki ureja splošni upravni postopek.

(5) Na podlagi odločbe o priznanju pravice do povračila izplačanih nadomestil plač, sklene Zavod Republike Slovenije za zaposlovanje z delodajalcem pogodbo o povračilu izplačanih nadomestil plače, v kateri se določijo medsebojna razmerja, obveznosti in odgovornosti.

(6) Pogodba o povračilu izplačanih nadomestil plače mora zlasti vsebovati predmet, osnovo za izračun nadomestil plače, način izračuna povračila nadomestil plače, višino povračila nadomestil plače, vsebino zahtevkov za povračilo nadomestil plače in njihovih prilog, razloge za zavrnitev zahtevka za povračilo, rok za izplačilo, obdobje vračanja sredstev, spremljanje in poročanje, sankcije za kršitev pogodbe ter nadzor nad njenim izvajanjem.

34. člen

(višina in izplačilo povračila izplačanih nadomestil plače)

(1) Izplačana nadomestila plač delavcev, ki zaradi izrečenega ukrepa karantene ali višje sile, ki je posledica obveznosti varstva otroka zaradi izrečenega ukrepa karantene ali druge zunanje objektivne okoliščine nemožnosti obiskovanja vrtca ali šole ne morejo opravljati dela, Republika Slovenija povrne v celoti.

(2) Povračilo nadomestila plače v primerih, ki so določeni v prejšnjem odstavku, razen za delavce, za katere plačilo nadomestila plače ne bremeni delodajalca, se delodajalcu izplačuje mesečno, v sorazmernem deležu ali v celoti, in sicer zadnji dan meseca, ki sledi mesecu izplačila nadomestila plače po tem zakonu.

(3) Delodajalcu pripada nadomestilo zaradi izrečenega ukrepa karantene za dejansko mesečno oziroma tedensko obveznost, za praznične in druge dela proste dni, določene z zakonom.

(4) Zavod Republike Slovenije za zaposlovanje delodajalcu ne poravna obračunanih nadomestil plače, če jih ta ni izplačal delavcem, ki so bili do njih upravičeni.

35. člen

(obveznosti delodajalca)

(1) V obdobju prejemanja povračila izplačanih nadomestil plače, v skladu s prejšnjim členom, mora delodajalec delavcem izplačevati neto nadomestila plače in poravnavati prispevke za obvezna socialna zavarovanja.

(2) Če delodajalec ravna v nasprotju s prejšnjim odstavkom, mora prejeta sredstva v celoti vrniti.

36. člen

(časovno uveljavljanje povračila nadomestil plače delavcem)

(1) Pravico do povračila izplačanih nadomestil plače delavcem, ki zaradi izrečenega ukrepa karantene v skladu z zakonom, ki ureja nalezljive bolezni in v skladu s tem zakonom, ne more opravljati dela, lahko uveljavi delodajalec za izplačano nadomestilo plače od 1. oktobra 2020 dalje.

(2) Pravico do povračila izplačanih nadomestil plače delavcem, ki ne morejo opravljati dela zaradi višje sile, ki je posledica obveznosti varstva otroka zaradi izrečenega ukrepa karantene ali druge zunanje objektivne okoliščine nemožnosti obiskovanja vrtca ali šole, lahko uveljavi delodajalec za izplačano nadomestilo plače od 1. septembra 2020 dalje.

(3) Upravičenost do povračila nadomestil plače delavcev, ki zaradi izrečenega ukrepa karantene ali višje sile, ki je posledica obveznosti varstva otroka zaradi izrečenega ukrepa karantene ali druge zunanje objektivne okoliščine nemožnosti obiskovanja vrtca ali šole, ne morejo opravljati dela, traja najdlje do 31. decembra 2020.

(4) Vlada Republike Slovenije lahko ukrep povračila nadomestil plače zaradi izrečenega ukrepa karantene ali nemožnosti opravljanja dela zaradi višje sile zaradi obveznosti varstva otroka s sklepom podaljša za obdobje treh mesecev.

37. člen

(zagotavljanje sredstev iz proračuna Republike Slovenije)

Sredstva za povračilo nadomestil plače se zagotavljajo v proračunu Republike Slovenije.

38. člen

(izvajanje nadzora nad dodelitvijo in izplačevanjem nadomestil plače ter izvajanjem pogodbe)

(1) Delodajalec, ki uveljavi povračilo nadomestil plače, mora Zavodu Republike Slovenije za zaposlovanje omogočiti administrativni in finančni nadzor nad izpolnjevanjem pogodbenih obveznosti. V primeru nadzora na kraju samem, mora Zavodu Republike Slovenije za zaposlovanje omogočiti vpogled v računalniške programe, listine in postopke v zvezi z izvajanjem tega zakona.

(2) Za potrebe izplačevanja povračil nadomestil plače in izvajanja nadzora, ima Zavod Republike Slovenije za zaposlovanje pravico brezplačno pridobivati podatke o delavcih, ki jim je izrečen ukrep karantene ali ne morejo opravljati dela zaradi višje sile, ki je posledica obveznosti varstva otroka zaradi izrečenega ukrepa karantene ali druge zunanje objektivne okoliščine nemožnosti obiskovanja vrtca ali šole, iz zbirk podatkov od Zavoda za zdravstveno zavarovanje Slovenije, Zavoda za pokojninsko in invalidsko zavarovanje Slovenije, upravljavca Centralnega registra prebivalstva ter Finančne uprave Republike Slovenije, in sicer:

* osebno ime,
* EMŠO,
* zavarovalno podlago ter
* podatke o izplačanih plačah in plačanih prispevkih.

(3) Za namen izvajanja nadzora nad izpolnjevanjem pogodbenih obveznosti delodajalca ima Zavod Republike Slovenije za zaposlovanje pravico tudi neposredno od delodajalca pridobivati dokazila in listine, iz katerih je razviden način uveljavljanja pravic po tem zakonu, na katerih mora delodajalec prekriti oziroma iz katerih mora izločiti tiste dele listin, ki niso nujni za ugotovitev razloga prenehanja zaposlitve in za vročitev takšne listine.

(4) Podatki, ki jih pridobi Zavod Republike Slovenije za zaposlovanje na podlagi tega zakona, se ne smejo pošiljati tretjim osebam, hranijo pa se deset let po pridobitvi, razen v anonimizirani obliki za raziskovalne namene.

(5) Po preteku roka hrambe iz prejšnjega odstavka se podatki blokirajo in nadalje obravnavajo v skladu s predpisi, ki urejajo poslovanje organov javne uprave s stalno zbirko dokumentarnega gradiva oziroma ravnanje z javnim arhivskim gradivom.

(6) Po blokiranju po prejšnjem odstavku se podatki iz četrtega odstavka tega člena hranijo 30 let.

39. člen

(inšpekcijski nadzor)

Inšpekcijski nadzor nad izvajanjem določb tega podpoglavja opravlja Inšpektorat Republike Slovenije za delo v skladu s predpisi, ki urejajo inšpekcijski nadzor.

40. člen

(kazenske določbe na področju nadomestil plač zaradi izrečenega ukrepa karantene ali nemožnosti opravljanja dela zaradi višje sile zaradi obveznosti varstva otroka)

(1) Z globo od 3.000 do 20.000 eurov se kaznuje delodajalec, ki:

* izplača nadomestila plače v nasprotju s tem zakonom (prvi odstavek 35. člena),
* ne omogoči administrativnega in finančnega nadzora Zavoda Republike Slovenije za zaposlovanje (38. člen).

(2) Z globo od 1.500 do 8.000 eurov se kaznuje delodajalec, ki zaposluje deset ali manj delavcev, če stori prekršek iz prejšnjega odstavka.

(3) Z globo od 450 do 2.000 eurov se kaznuje odgovorna oseba delodajalca, če stori prekršek iz prvega odstavka tega člena.

(4) Z globo od 450 do 1.200 eurov se kaznuje delodajalec posameznik, če stori prekršek iz prvega odstavka tega člena.

(5) Za prekršek iz tega zakona se sme v hitrem postopku izreči globa tudi v znesku, ki je višji od najnižje predpisane globe, določene s tem zakonom.

13. UKREP DELNEGA POVRAČILA NADOMESTILA PLAČE DELAVCEM NA ZAČASNEM ČAKANJU NA DELO

41. člen

(namen ukrepa in upravičenci)

(1) Pravico do delnega povračila nadomestila plače delavcem na začasnem čakanju na delo po tem zakonu lahko uveljavlja delodajalec v Republiki Sloveniji, ki delavcem začasno ne more zagotavljati dela zaradi posledic epidemije in ima kot glavno dejavnost registrirano eno od naslednjih dejavnosti, določenih v Standardni klasifikaciji dejavnosti:

- 49.391 – Medkrajevni in drug cestni potniški promet,

- 55.100 – Dejavnost hotelov in drugih podobnih nastanitvenih obratov,

- 55.201 – Počitniški domovi in letovišča,

- 55.202 – Turistične kmetije s sobami,

- 55.203 – Oddajanje zasebnih sob gostom,

- 55.204 – Planinski domovi in mladinska prenočišča,

- 55.209 – Druge nastanitve za krajši čas,

- 55.300 – Dejavnost avtokampov, taborov,

- 56.101 – Restavracije in gostilne,

- 56.102 – Okrepčevalnice in podobni obrati,

- 56.103 – Slaščičarne in kavarne,

- 56.104 – Začasni gostinski obrati,

- 56.105 – Turistične kmetije brez sob,

- 56.210 – Priložnostna priprava in dostava jedi,

- 56.290 – Druga oskrba z jedmi,

- 77.110 – Dajanje lahkih motornih vozil v najem in zakup,

- 79.110 – Dejavnost potovalnih agencij,

- 79.120 – Dejavnost organizatorjev potovanj,

- 79.900 – Rezervacije in druge s potovanji povezane dejavnosti,

- 82.300 – Organiziranje razstav, sejmov, srečanj,

- 90.010 – Umetniško uprizarjanje,

- 90.020 – Spremljajoče dejavnosti za umetniško uprizarjanje,

- 90.040 – Obratovanje objektov za kulturne prireditve.

(2) Do ukrepa so upravičeni tisti delodajalci iz prejšnjega odstavka, ki jim bodo po njihovi oceni prihodki v letu 2020 zaradi epidemije upadli za več kot 30 % glede na leto 2019. Če niso poslovali v celotnem letu 2019 oziroma 2020, so do ukrepa upravičeni tudi tisti delodajalci iz prejšnjega odstavka, ki se jim bodo povprečni mesečni prihodki v letu 2020 zaradi epidemije znižali za več kot 30 % glede na povprečne mesečne prihodke v letu 2019. Če v letu 2019 niso poslovali, so do ukrepa upravičeni tudi tisti delodajalci iz prejšnjega odstavka, ki se jim bodo povprečni mesečni prihodki v letu 2020 zaradi epidemije znižali za več kot 30 % glede na povprečne mesečne prihodke v letu 2020 do 12. marca 2020. Če pogoji iz tega odstavka ob predložitvi letnih poročil za leto 2020 ne bodo doseženi, upravičenec vrne prejeta sredstva na podlagi ukrepa.

(3) Prihodki iz prejšnjega odstavka so čisti prihodki od prodaje, ugotovljeni po pravilih o računovodenju ter nadomestila iz zavarovanja za starševsko varstvo.

42. člen

(omejitev)

Delodajalec iz prejšnjega člena lahko napoti posameznega delavca na začasno čakanje na delo najdlje do 31. decembra 2020.

43. člen

(pravice in obveznosti delavcev)

1) Delavec, ki je napoten na začasno čakanje na delo in delodajalec zanj prejema povračilo izplačanega nadomestila plače, ohrani vse pravice in obveznosti iz delovnega razmerja, razen tistih, ki so drugače urejene s tem zakonom.

(2) Delavec ima v času začasnega čakanja na delo po tem zakonu dolžnost, da se na zahtevo delodajalca vrne na delo do sedem delovnih dni v tekočem mesecu. Delodajalec mora o tem predhodno obvestiti Zavod Republike Slovenije za zaposlovanje.

(3) Če je bila plača delavca znižana zaradi določitve krajšega polnega delovnega časa pri delodajalcu, se za določitev osnove za nadomestilo plače za čas začasnega čakanja na delo upošteva plača ali osnova za nadomestilo plače v zadnjih treh mesecih pred določitvijo krajšega polnega delovnega časa.

(4) Če delavec v dogovoru z delodajalcem v času začasnega čakanja na delo izrabi pravico do letnega dopusta, ima za čas izrabe letnega dopusta pravico do nadomestila plače v skladu z zakonom, ki ureja delovna razmerja.

(5) Delodajalec delavca pisno napoti na začasno čakanje na delo. V pisnem napotilu določi čas začasnega čakanja na delo, možnosti in način poziva delavcu, da se predčasno vrne na delo, ter višino nadomestila plače.

44. člen

(višina nadomestila plače)

(1) Delavec ima v času začasnega čakanja na delo pravico do nadomestila plače v višini, kot je določena z zakonom, ki ureja delovna razmerja, za primer začasne nezmožnosti zagotavljanja dela iz poslovnega razloga.

(2) Nadomestilo plače, določeno v skladu s prejšnjim odstavkom, ne sme biti nižje od minimalne plače v Republiki Sloveniji.

45. člen

(delavci s pravicami iz socialnih zavarovanj)

(1) Če je delavec ob napotitvi na začasno čakanje na delo upravičen do odsotnosti z dela ali med trajanjem začasnega čakanja na delo pridobi pravico do odsotnosti z dela na podlagi predpisov o zdravstvenem zavarovanju, starševskem varstvu ali druge upravičene odsotnosti ter do ustreznega nadomestila plače ali plačila prispevkov, se nadomestilo plače iz prejšnjega člena v tem času ne izplačuje.

(2) Če je delavec ob napotitvi na začasno čakanje na delo ali med trajanjem začasnega čakanja na delo upravičen do dela s krajšim delovnim časom in prejema delno nadomestilo na podlagi predpisov o pokojninskem in invalidskem zavarovanju ali je upravičen do dela s krajšim delovnim časom na podlagi predpisov o zdravstvenem zavarovanju ali starševskem varstvu, se nadomestilo plače iz prejšnjega člena v tem času izplačuje v sorazmernem delu, delavec pa zadrži pravico do prejemkov oziroma plačila prispevkov iz socialnih zavarovanj po teh predpisih, kot da bi delal.

46. člen

(višina delnega povračila izplačanega nadomestila plače)

(1) Višina delnega povračila izplačanega nadomestila plače iz 32. člena tega zakona s strani Republike Slovenije znaša 80 % nadomestila plače in je omejena z višino najvišjega zneska denarnega nadomestila za primer brezposelnosti, določenega v zakonu, ki ureja trg dela.

(2) Višina delnega povračila izplačanega nadomestila plače iz 32. člena tega zakona s strani Republike Slovenije ne sme presegati 80 % vrednosti izplačanega nadomestila plače.

47. člen

(postopek in način uveljavljanja povračila nadomestila plače)

(1) Delodajalec uveljavi pravico do povračila izplačanih nadomestil plače po tem zakonu z vlogo, ki jo vloži v elektronski obliki pri Zavodu Republike Slovenije za zaposlovanje v osmih dneh od napotitve delavca na začasno čakanje na delo. Vlogo je v roku iz prejšnjega stavka mogoče vložiti najpozneje do 15. decembra 2020.

(2) Pravice do povračila izplačanih nadomestil plače iz prejšnjega odstavka ne more uveljavljati delodajalec:

-        ki ne izpolnjuje obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ, če ima neplačane zapadle obveznosti na dan vložitve vloge. Šteje se, da delodajalec ne izpolnjuje obveznosti iz te alineje tudi, če na dan vložitve vloge ni imel predloženih vseh obračunov davčnih odtegljajev za dohodke iz delovnega razmerja za obdobje zadnjih petih let do dne oddaje vloge;

-        če je nad njim uveden postopek stečaja ali če se nahaja v likvidacijskem postopku.

(3) Vlogi iz prvega odstavka tega člena delodajalec priloži oceno upada prihodkov, za pravilnost katere kazensko in materialno odgovarja ter dokazila o napotitvi delavcev na začasno čakanje na delo zaradi začasne nezmožnosti zagotavljanja dela iz poslovnega razloga.

(4) Delodajalec, katerega zaposlitve so neposredno ali posredno sofinancirane iz proračuna Republike Slovenije preko posebnih programov in lahko uveljavlja povračilo nadomestila plače le v višini razlike med polnim sofinanciranjem in siceršnjo subvencijo, v vlogi navede delež financiranja iz proračuna Republike Slovenije v letu 2020.

(5) Zavod Republike Slovenije za zaposlovanje odloči o vlogi v 15 dneh od vložitve vloge s sklepom.

(6) Sklep o povračilu izplačanih nadomestil plače mora zlasti vsebovati predmet, osnovo za izračun nadomestil plače, način izračuna povračila nadomestil plače, višino povračila nadomestil plače, vsebino zahtevkov za povračilo nadomestil plače in njihovih prilog, razloge za zavrnitev zahtevka za povračilo, rok za izplačilo, obdobje vračanja sredstev, spremljanje in poročanje, sankcije za kršitev sklepa ter nadzor nad njegovim izvajanjem.

(7) Delno povračilo nadomestila plače, razen za delavce, za katere plačilo nadomestila plače ne bremeni delodajalca, se delodajalcu izplačuje mesečno, v sorazmernem deležu ali v celoti, in sicer deseti dan meseca, ki sledi mesecu izplačila nadomestila plače po tem zakonu.

(8) Delodajalcu pripada povračilo nadomestila plače za dejansko mesečno oziroma tedensko obveznost, za prazničen in drug dela prost dan, določen z zakonom, če bi delavec na ta dan dejansko delal.

(9) Če je delodajalec napotil delavce na začasno čakanje na delo že pred uveljavitvijo tega zakona za obdobje od 1. oktobra 2020 dalje, lahko vloži vlogo iz prvega odstavka tega člena v osmih dneh od uveljavitve tega zakona, če izpolnjuje vse pogoje za uveljavitev pravice.

48. člen

(izvajanje nadzora nad dodelitvijo in izplačevanjem nadomestil plače ter izvajanjem sklepa)

(1) Delodajalec, ki uveljavi povračilo nadomestil plač, mora Zavodu Republike Slovenije za zaposlovanje omogočiti administrativni in finančni nadzor nad izpolnjevanjem obveznosti iz sklepa iz petega odstavka prejšnjega člena. V primeru nadzora na kraju samem mora Zavodu Republike Slovenije za zaposlovanje omogočiti vpogled v računalniške programe, listine in postopke v zvezi z izvajanjem tega zakona.

(2) Za potrebe izplačevanja povračil nadomestil plače in izvajanja nadzora ima Zavod Republike Slovenije za zaposlovanje pravico brezplačno pridobivati podatke o delavcih na začasnem čakanju na delo iz zbirk podatkov od Zavoda za zdravstveno zavarovanje Slovenije, Zavoda za pokojninsko in invalidsko zavarovanje Slovenije, upravljalca Centralnega registra prebivalstva ter Finančne uprave Republike Slovenije, in sicer:

* osebno ime,
* EMŠO,
* zavarovalno podlago ter
* podatke o izplačanih plačah in plačanih prispevkih za socialno varnost.

(3) Za namen izvajanja nadzora nad izpolnjevanjem sklepa ima Zavod Republike Slovenije za zaposlovanje pravico tudi neposredno od delodajalca pridobivati dokazila in listine, iz katerih je razviden način uveljavljanja pravic po tem zakonu, na katerih mora delodajalec prekriti oziroma iz katerih mora izločiti tiste dele listin, ki niso nujni za ugotovitev razloga prenehanja zaposlitve in za vročitev takšne listine.

(4) Podatki, ki jih pridobi Zavod Republike Slovenije za zaposlovanje na podlagi tega zakona, se ne smejo pošiljati tretjim osebam, hranijo pa se deset let po njihovi pridobitvi, razen v anonimizirani obliki za raziskovalne namene.

(5) Po preteku roka hrambe iz prejšnjega odstavka se podatki blokirajo in obravnavajo v skladu s predpisi, ki urejajo poslovanje organov javne uprave s stalno zbirko dokumentarnega gradiva oziroma ravnanje z javnim arhivskim gradivom.

(6) Po blokiranju v skladu s prejšnjim odstavkom se podatki iz drugega odstavka tega člena hranijo 30 let.

49. člen

(obveznosti delodajalca)

(1) V obdobju prejemanja povračila izplačanih nadomestil plače v skladu s 33. členom tega zakona mora delodajalec delavcem izplačevati nadomestila plače.

(2) V obdobju iz prejšnjega odstavka delodajalec ne sme odrejati nadurnega dela ali začasno prerazporediti delovnega časa, če to delo lahko opravi z delavci na začasnem čakanju na delo.

(3) Če delodajalec delavca pozove, da se vrne na delo, o tem predhodno obvesti Zavod Republike Slovenije za zaposlovanje.

(4) Če delodajalec ravna v nasprotju s prvim, drugim ali tretjim odstavkom tega člena, mora prejeta sredstva v celoti vrniti.

(5) Delodajalec, ki prejema ali je prejemal sredstva v skladu s tem zakonom, mora prejeta sredstva vrniti v celoti, če začne postopke likvidacije po zakonu, ki ureja gospodarske družbe, v obdobju:

* prejemanja sredstev in
* po prenehanju prejemanja sredstev, ki je enako obdobju prejemanja sredstev.

(6) Delodajalec v obdobju prejemanja delnega povračila nadomestila plače in še dva meseca po tem obdobju ne sme začeti postopka odpovedi pogodbe o zaposlitvi iz poslovnega razloga delavcem, ki jih je napotil na začasno čakanje na delo ali odpovedati pogodbe o zaposlitvi večjemu številu delavcev iz poslovnih razlogov, razen če je bil program razreševanja presežnih delavcev sprejet že pred 13. marcem 2020 in delodajalec za te delavce ni uveljavil pravice do povračila nadomestila plače po tem zakonu ali Zakonu o interventnih ukrepih za omilitev in odpravo posledic epidemije COVID-19 (Uradni list RS, št. 80/20; v nadaljnjem besedilu: ZIUOOPE) ali Zakonu o interventnih ukrepih za zajezitev epidemije COVID-19 in omilitev njenih posledic za državljane in gospodarstvo (Uradni list RS, št. 49/20 in 61/20; v nadaljnjem besedilu: ZIUZEOP) ali Zakonu o interventnih ukrepih za pripravo na drugi val COVID-19 (Uradni list RS, št. 98/20; v nadaljnjem besedilu: ZIUPDV) (kršitev prepovedi odpuščanja).

50. člen

(inšpekcijski nadzor)

Inšpekcijski nadzor nad izvajanjem 29 do 38. člena tega zakona opravlja Inšpektorat Republike Slovenije za delo v skladu s predpisi, ki urejajo inšpekcijski nadzor.

51. člen

(pogoji dodelitve državne pomoči za ukrep delnega povračila nadomestila plače delavcem na začasnem čakanju na delo)

(1) Ukrep iz tega poglavja se izvaja v skladu s točko 3.10 Sporočila Komisije Začasni okvir za ukrepe državne pomoči v podporo gospodarstvu ob izbruhu COVID-19 (UL C št. 91 I z dne 20. 3. 2020, str. 1 in sprememba UL C št. 112 I z dne 4. 4. 2020, str. 1).

(2) Skupni znesek sofinanciranja istih upravičenih stroškov, ki se financirajo tudi iz drugih javnih virov, ne sme preseči omejitev, določenih s tem zakonom.

(3) Subvencija se lahko kombinira tudi z drugimi ukrepi za podporo ohranjanju delovnih mest, če kombinirana podpora ne povzroči prekomernega nadomestila za stroške plač posameznega delavca.

52. člen

(kazenske določbe na področju delnega povračila nadomestila za začasno čakanje na delo)

(1) Z globo od 3.000 do 20.000 eurov se kaznuje delodajalec, ki:

* ne omogoči administrativnega in finančnega nadzora (prvi odstavek 21. člena),
* izplača nadomestila plače v nasprotju s tem zakonom (prvi odstavek 22. člena),
* v času prejemanja delnega povračila nadomestil plače delavcem odredi nadurno delo ali ne obvesti Zavoda Republike Slovenije za zaposlovanje, če delavca pozove, da se vrne na delo (drugi in tretji odstavek 22. člena),
* odpusti delavca v času prejemanja nadomestila plače (šesti odstavek 22. člena).

(2) Z globo od 1.500 do 8.000 eurov se kaznuje delodajalec, ki zaposluje deset ali manj delavcev, če stori prekršek iz prejšnjega odstavka.

(3) Z globo od 450 do 2.000 eurov se kaznuje odgovorna oseba delodajalca, če stori prekršek iz prvega odstavka tega člena.

(4) Z globo od 450 do 1.200 eurov se kaznuje delodajalec posameznik, če stori prekršek iz prvega odstavka tega člena.

15. PODROČJE ŠTIPENDIJ

53. člen

(obveznost zaposlitve štipendista)

(1) Delodajalci, ki bodo uveljavljali ukrep iz prvega odstavka 43. člena Zakona o interventnih ukrepih za pripravo na drugi val COVID-19 (Uradni list RS, št. 98/20), se ne morejo z istim štipendistom prijaviti na javne razpise za izbor projektov sofinanciranja kadrovskih štipendij delodajalcem, na katerih bi uveljavljali sofinanciranje kadrovske štipendije za tega štipendista za višjo raven izobraževanja.

(2) Ukrep iz prejšnjega odstavka se uporablja do zaključka šolskega oziroma študijskega leta 2020/2021.

54. člen

(uveljavljanje izjemnih dosežkov)

(1) Ne glede na drugi odstavek 24. člena Zakona o štipendiranju (Uradni list RS, št. 56/13, 99/13 – ZUPJS-C, 8/16, 61/17 – ZUPŠ in 31/18), vlagatelj vloge za dodelitev Zoisove štipendije ob prehodu med ravnmi izobraževanja v šolskem oziroma študijskem letu 2021/2022 lahko uveljavlja izjemni dosežek, ki ga je dosegel v šolskem oziroma študijskem letu 2018/2019 in v šolskem oziroma študijskem letu 2020/2021.

(2) Ne glede na prejšnji odstavek lahko vlagatelj vloge za dodelitev Zoisove štipendije ob prehodu med ravnmi izobraževanja v šolskem oziroma študijskem letu 2021/2022 uveljavlja znanstvenoraziskovalno nalogo ali znanstveni prispevek v strokovni ali znanstveni publikaciji ali zborniku, objavljeno v šolskem oziroma študijskem letu 2019/2020 in v šolskem oziroma študijskem letu 2020/2021.

(3) Ukrepi iz tega člena veljajo do zaključka šolskega oziroma študijskega leta 2021/2022.

16. UKREPI NA PODROČJU SOCIALNEGA VARSTVA

55. člen

(enomesečna zaloga osebna varovalna oprema za socialno varstvene zavode)

(1) Za namen izboljšanja pripravljenosti na naslednji val epidemije COVID-19 se iz sredstev proračuna Republike Slovenije ali sredstev evropskega proračuna, zagotavlja sofinanciranje enkratne vzpostavitve enomesečne zaloge osebne varovalne opreme za zaposlene pri izvajalcih na področju socialnega varstva.

(2) Postopek in podrobnejša merila za sofinanciranje osebne varovalne opreme določi minister, pristojen za socialne zadeve.

56. člen

(osebna varovalna oprema za socialno varstvene zavode)

(1) Iz proračuna Republike Slovenije se za obdobje od 1. junija 2020 do 31. decembra 2020 zagotavljajo sredstva za financiranje osebne varovalne opreme za zaposlene, ki izvajajo socialno varstveno storitev institucionalno varstvo, in sicer osnovno in socialno oskrbo, v javni mreži skladno s 50., 51., 52. in 54. členom Zakona o socialnem varstvu (Uradni list RS, št. 3/07 – uradno prečiščeno besedilo, 23/07 – popr., 41/07 – popr., 61/10 – ZSVarPre, 62/10 – ZUPJS, 57/12, 39/16, 52/16 – ZPPreb-1, 15/17 – DZ, 29/17, 54/17, 21/18 – ZNOrg, 31/18 – ZOA-A in 28/19, v nadaljnjem besedilu: ZSV), za uporabnike, pri katerih je prisoten sum na okužbo z virusom COVID-19 oziroma laboratorijsko potrjena okužba s COVID-19.

(2) Zahtevki za izplačilo sredstev za osebno varovalno opremo se z dokazili vložijo pri ministrstvu, pristojnem za socialne zadeve, najpozneje do desetega dne v mesecu za pretekli mesec in se izplačajo delodajalcu najpozneje do zadnjega dne meseca, ki sledi mesecu, v katerem je bil popolni zahtevek posredovan.

57. člen

(izvajanje socialno varstvene storitve institucionalno varstvo)

(1) Iz proračuna Republike Slovenije se za obdobje od 1. 7. 2020 do 31. 12. 2021 izvajalcem socialno varstvene storitve institucionalnega varstva iz 50. in 51. člena ZSV krije strošek oskrbe 1 v standardni dvoposteljni sobi s souporabo sanitarij za vse nezasedene kapacitete, ki so prazne zaradi zagotavljanja ukrepa omejevanja okužbe s COVID-19.

(2) Iz proračuna Republike Slovenije se za obdobje od 1. 7. 2020 do 31. 12. 2021 izvajalcem socialno varstvene storitve institucionalnega varstva iz 52. in 54. člena ZSV krije v višini cene za dvoposteljno sobo s souporabo sanitarij, ki je najnižja med vsemi oblikovanimi cenami za kategorije oskrbe institucionalnega varstva odraslih s posebnimi potrebami, za vse nezasedene kapacitete, ki so prazne zaradi zagotavljanja ukrepa omejevanja okužbe s COVID-19.

58. člen

(dodatek za neposredno delo z uporabniki s COVID-19 )

(1) Zaposleni pri izvajalcih socialno varstvene storitve institucionalnega varstva na področju osnovne in socialne oskrbe je so v primeru neposrednega dela z uporabniki, okuženimi z virusom COVID-19 (v nadaljnjem besedilu: rdeča cona), upravičeni do dodatka za neposredno delo s COVID-19 pacienti.

(2) Dodatek iz prejšnjega odstavka se lahko izplača le za ure dela, ko je zaposleni opravljal delo v skladu s prejšnjim odstavkom.

(3) Dodatek v primeru dela v rdeči coni znaša 50 % bruto urne postavke osnovne plače zaposlenega.

(4) Obseg ur, ko je zaposleni opravljal delo v razmerah iz prvega odstavka tega člena, mora biti razviden iz evidence o delovnem času. Direktor ali oseba, ki pri delodajalcu izvršuje pravice in dolžnosti delodajalca, sprejme sklep o izplačilu dodatka, v katerem opredeli delovišča in delovna mesta, na katerih se izvaja delo iz prvega odstavka tega člena.

(5) Sredstva za financiranje dodatka iz prvega odstavka tega člena se zagotovijo v proračunu Republike Slovenije. Zahtevki za izplačilo sredstev se z dokazili vložijo pri ministrstvu, pristojnem za socialne zadeve, najpozneje do desetega dne v mesecu za pretekli mesec in se izplačajo delodajalcu najpozneje do zadnjega dne meseca, ki sledi mesecu, v katerem je bil popolni zahtevek posredovan.

(6) Ta člen velja do 31. decembra 2021, razen v času razglašene epidemije.

59. člen

(začasna razporeditev zaradi nujnih delovnih potreb)

(1) Izvajalec socialno varstvene storitve institucionalno varstvo ali izvajalec zdravstvene dejavnosti lahko ne glede na določbe Zakona o urejanju trga dela, ki urejajo zagotavljanje dela delavcev uporabniku, na podlagi pisnega soglasja zaposlenega na področju osnovne in socialne oskrbe ali zdravstvene dejavnosti le tega začasno razporedi na delo k drugemu izvajalcu socialno varstvene storitve institucionalno varstvo ali izvajalcu zdravstvene dejavnosti, v primerih povečanega obsega dela zaradi zagotavljanja ukrepa omejevanja okužbe s COVID-19. Smiselno enako se začasno razporedi tudi delavca znotraj istega delodajalca.

(2) Začasna razporeditev je dopustna na ustrezno delovno mesto, za katero zaposleni izpolnjuje predpisane pogoje in za katero se zahteva najmanj enaka vrsta in raven izobrazbe, kot se zahteva za opravljanje dela, za katero ima zaposleni sklenjeno pogodbo o zaposlitvi, ter je delo sposoben opravljati.

(3) Zaposleni iz prvega odstavka tega člena se začasno razporedi na podlagi pisnega dogovora med delodajalcem in zavodom oziroma organizacijo, kamor je zaposleni razporejen.

(4) Dogovor o začasni razporeditvi vsebuje najmanj:

* datum začetka opravljanja dela na drugem delovnem mestu in datum prenehanja začasne napotitve,
* navedbo delovnega mesta, na katerem bo zaposleni opravljal delo, s kratkim opisom nalog,
* kraj opravljanja dela.

(5) Zaposleni iz prvega odstavka tega člena je upravičen do dodatka zaradi začasne razporeditve zaradi nujnih delovnih potreb v višini 20 % bruto urne postavke osnovne plače zaposlenega. Prejemanje dodatka iz prejšnjega člena in dodatka iz 22. člena tega zakona izključuje prejemanje dodatka po tem členu.

(6) Začasna razporeditev predčasno preneha, če zaposleni prekliče soglasje ali delodajalec enostransko odstopi od dogovora o začasni napotitvi.

(7) Potni stroški in dodatek iz petega odstavka tega člena se povrnejo primarnemu delodajalcu iz proračuna Republike Slovenije. Zahtevki za izplačilo sredstev se z dokazili vložijo pri ministrstvu, pristojnem za socialne zadeve, oziroma ministrstvu, pristojnem za zdravje, najpozneje do desetega dne v mesecu za pretekli mesec in se izplačajo delodajalcu najpozneje do zadnjega dne meseca, ki sledi mesecu, v katerem je bil popolni zahtevek posredovan. Primarni delodajalec lahko od organizacije, kamor je zaposleni razporejen, zahteva refundacijo izplačane plače.

(6) Ta člen velja do 31. decembra 2021.

**V. DEL**

**ZAČASNI UKREPI ZA SAMOZAPOSLENE IN MIKRO PODJETJA**

17. IZREDNA POMOČ V OBLIKI MESEČNEGA TEMELJNEGA DOHODKA

60. člen

(upravičenec)

(1) Upravičenec do izredne pomoči v obliki mesečnega temeljnega dohodka je oseba, ki je opravljal dejavnost najmanj od 13. marca 2020 do uveljavitve tega zakona, vendar zaradi epidemije ne more opravljati dejavnosti ali jo opravlja v bistveno zmanjšanem obsegu, in sicer:

 samozaposleni, ki na dan uveljavitve tega zakona opravlja dejavnost in je v obvezno pokojninsko in invalidsko zavarovanje vključen na podlagi 15. člena ZPIZ-2 in

 družbenik, ki je poslovodna oseba, in je zavarovan na podlagi 16. člena ZPIZ-2,

(2) Izredna pomoči v obliki mesečnega temeljnega dohodka iz prvega odstavka tega člena znaša 700 eurov na mesec za mesece oktober, november in december 2020 -.

(3) Če upravičenec iz prvega odstavka tega člena v zavarovanje na podlagah 15. in 16. člena ZPIZ-2 za posamezni mesec oktober, november in december 2020 ni vključen za celotni mesec ali za polni zavarovalni čas, je upravičen do sorazmernega dela izredne pomoči v obliki mesečnega temeljnega dohodka po prejšnjem odstavku glede na delež vključitve v zavarovanje za posamezni mesec oziroma do polnega zavarovalnega časa po teh podlagah. Delež vključitve v zavarovanje za posamezni mesec oziroma do polnega zavarovalnega časa po teh podlagah se za posamezni mesec določi upoštevaje povprečno dnevno število ur vključitve v zavarovanje v posameznem mesecu oktober, november in december.

(4) Do izplačila mesečnega temeljnega dohodka iz prejšnjega odstavka ni upravičena oseba iz prvega odstavka tega člena, ki ne plačuje obveznih dajatev in ne izpolnjuje drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ, če ima na dan vložitve vloge za mesečni temeljni dohodek neplačane zapadle davčne obveznosti.

(5) Mesečni temeljni dohodek je oproščen plačila vseh davkov in prispevkov.

61. člen

(izplačilo)

1) Za izplačilo mesečnega temeljnega dohodka upravičenec iz prejšnjega člena preko informacijskega sistema Finančne uprave Republike Slovenije predloži izjavo, s katero izjavlja, da je oseba, kot jo opredeljuje prejšnji člen, in da zaradi epidemije ne more opravljati dejavnosti ali jo opravlja v bistveno zmanjšanem obsegu.

(2) Upravičenec poda izjavo iz prejšnjega odstavka na podlagi lastne ocene poslovanja, upoštevaje 4. člen tega zakona.

(3) Upravičencu, ki vloži izjavo od 1. oktobra do 30. oktobra 2020 za mesec oktober, nakaže Finančna uprava Republike Slovenije mesečni temeljni dohodek 10. novembra 2020. Enako velja za prihodnje mesece, če upravičenec vloži izjavo v določenem mesecu, mu Finančna uprava Republike Slovenije nakaže mesečni temeljnih dohodek do 10. v prihodnjem mesecu za pretekli mesec ali za dva ali za tri pretekle mesece skupaj.

(4) Upravičenec iz prvega odstavka prejšnjega člena prejme mesečni temeljni dohodek v višini 700 eurov za posamezni mesec od oktobra 2020 do decembra 2020. Če poda izjavo za več mesecev skupaj, se mu nakaže seštevek mesečnih temeljnih dohodkov za posamezne mesece.

(5) Upravičenec iz prejšnjega člena predloži izjavo preko informacijskega sistema Finančne uprave Republike Slovenije v elektronski obliki do 10. januar 2021. Predloga obrazca izjave je objavljena na portalu eDavki.

(6) Mesečni temeljni dohodek za mesece oktober, november in december 2020 iz tretjega odstavka prejšnjega člena po izpolnitvi pogojev iz prvega odstavka prejšnjega člena izplača Finančna uprava Republike Slovenije.

62. člen

(zagotavljanje sredstev za izplačila mesečnega temeljnega dohodka)

Sredstva za izplačilo mesečnega temeljnega dohodka se zagotavljajo v proračunu Republike Slovenije.

63. člen

(vračilo mesečnega temeljnega dohodka)

1) Izjava upravičenca, da zaradi epidemije ne more opravljati dejavnosti ali jo opravlja v bistveno zmanjšanem obsegu, je informacija javnega značaja.

(2) Šteje se, da upravičenec zaradi epidemije ne more opravljati dejavnosti ali jo opravlja v bistveno zmanjšanem obsegu če bodo prihodki upravičenca v letu 2020 zaradi epidemije upadli za več kot 40 % glede na leto 2019. Če ni poslovali v celotnem letu 2019 oziroma 2020, je do pomoči upravičen tudi tisti , ki se mu bodo bodo povprečni mesečni prihodki leta 2020 zaradi epidemije znižali za več kot 40 % glede na povprečne mesečne prihodke v letu 2019. Če v letu 2019 ni posloval, je do pomoči upravičeni tudi tisti upravičenec, ki se mu bodo povprečni mesečni prihodki v letu 2020 zaradi epidemije znižali za več kot 40 % glede na povprečne mesečne prihodke v letu 2020 do 12. marca 2020. Če pogoj iz tega odstavka ni dosežen, mora upravičenec vrniti celotno pomoč.

(3)Za upravičenca, ki ugotavlja prihodke po pravilih o računovodenju, so prihodki iz prejšnjega odstavka čisti prihodki od prodaje, ugotovljeni po pravilih o računovodenju, ter nadomestila iz zavarovanja za starševsko varstvo.

18. OPROSTITEV PLAČILA PRISPEVKOV ZA SAMOZAPOSLENE IN DRUŽBENIKE

64. člen

(oprostitev plačila prispevkov za samozaposlene in družbenike)

(1) Samozaposleni, ki na dan uveljavitve tega zakona opravlja dejavnost in je v obvezno pokojninsko in invalidsko zavarovanje vključen na podlagi 15. člena ZPIZ-2 in družbeniki, ki je poslovodna oseba, in je zavarovan na podlagi 16. člena ZPIZ-2, ki zaradi epidemije ne morejo opravljati dejavnosti ali jo opravljajo v bistveno zmanjšanem obsegu, so oproščeni plačila prispevkov za obdobje veljavnosti ukrepov iz tega zakona za vsa obvezna socialna zavarovanja v celoti.

(2) Do oprostitve plačila prispevkov iz prejšnjega odstavka ni upravičena oseba:

* ki do dneva uveljavitve tega zakona nima veljavnega zavarovanja na podlagi 15. člena in 16. člena ZPIZ-2,
* ki ne izpolnjuje obveznih dajatev in drugih denarnih nedavčnih obveznosti v skladu z zakonom, ki ureja finančno upravo, ki jih pobira davčni organ, če ima na dan vloge neporavnane zapadle davčne obveznosti.

(3) Upravičenec iz prvega odstavka tega člena za uveljavitev upravičenja po tem členu predloži izjavo iz 2. člena tega zakona. Za posamezni mesec za obdobje iz prvega odstavka tega člena so upravičeni, če izjavo predložijo najpozneje do konca meseca, za katerega uveljavljajo oprostitev plačila prispevkov. Za uveljavljanje oprostitve plačila prispevkov po tem členu in za uveljavljanje mesečnega temeljnega dohodka, se uporabi ista izjava iz 2. člena tega zakona.

(4) Oproščene prispevke za socialno varnost po prvem odstavku tega člena na podlagi podatkov Finančne uprave Republike Slovenije v celoti zagotavlja Republika Slovenija.

(5) Zavezanec za prispevke, ki izpolnjuje pogoje za oprostitev plačila prispevkov za socialno varnost po tem členu, prispevke v obračunu prispevkov samo obračuna.

(6) Za mesece, za katere zavarovanec iz prvega odstavka tega člena uveljavlja oprostitev plačila prispevkov po tem členu, zavarovanec ne sme predložiti obračuna prispevkov za socialno varnost z višjo zavarovalno osnovo v skladu s šestnajstim odstavkom 145. člena ZPIZ-2.

(7) Če pogoj iz prejšnjega člena tega zakona ni dosežen, mora upravičenec vrniti oproščene prispevke za socialno varnost po tem členu.

65. člen

(plačilo obveznosti Republike Slovenije)

(1) Plačilo oproščenih prispevkov iz prejšnjega členase Zavodu za pokojninsko in invalidsko zavarovanje Slovenije in Zavodu za zdravstveno zavarovanje Slovenije iz proračuna Republike Slovenije izvrši deseti dan po prejemu zahtevka za plačilo oproščenih prispevkov posameznega zavoda.

(2) Finančna uprava Republike Slovenije za pripravo zahtevka iz prejšnjega odstavka Zavodu za pokojninsko in invalidsko zavarovanje Slovenije in Zavodu za zdravstveno zavarovanje Slovenije posreduje podatke iz obračunov davčnih odtegljajev in obračunov prispevkov za socialno varnost, potrebne za določitev višine obveznosti Republike Slovenije iz četrtega odstavka prejšnjega člena.

19. DELNO POVRNJENI IZGUBLJENI DOHODEK ZA SAMOZAPOSLENE ZA ČAS TRAJANJA KARANTENE NA DOMU

66. člen

(delno povrnjeni izgubljeni dohodek za čas trajanja karantene na domu)

(1) Osebi iz 60. člena, ki je v obvezno zavarovanje vključena na podlagi opravljanja te dejavnosti in ne izpolnjuje pogojev za obvezno vključitev v zavarovanje tudi na kakšni drugi zavarovalni podlagi in zaradi odrejene karantene na domu, ne more opravljati dejavnosti ali organizirati opravljanje dejavnosti na domu, se izgubljeni dohodek delno povrne.

(2) Upravičencu iz prvega odstavka tega člena se izgubljeni dohodek delno povrne, če se odpravi v državo, na zelenem ali rumenem seznamu v času njegovega odhoda iz Republike Slovenije in mu je ob prehodu meje pri povratku v Republiki Sloveniji odrejena karantena, ker je bila država uvrščena na rdeči seznam ali če mu je odrejena karantena zaradi stika z okuženo osebo.

(3) Upravičenec iz prvega odstavka tega člena, ki mu je bila odrejena karantena na domu zaradi odhoda v državo, ki je na rdečem seznamu, je izjemoma upravičen do delnega povračila izgubljenega dohodka v času odrejene karantene, v primeru odhoda zaradi naslednjih osebnih okoliščin:

 smrti zakonca ali zunajzakonskega partnerja ali smrti otroka, posvojenca ali otroka zakonca ali zunajzakonskega partnerja,

 smrti staršev (oče, mati, zakonec ali zunajzakonski partner starša, posvojitelj),

 rojstva otroka.

(4) Upravičencu iz prvega odstavka tega člena se izgubljeni dohodek za obdobje, za katerega mu je bila odrejena karantena delno povrne.

67. člen

(višina)

(1) Višina delno povrnjenega izgubljenega dohodka znaša 350 EUR.

(2) Delno povrnjeni izgubljeni dohodek je oproščen vseh davkov in prispevkov.

68. člen

(postopek izplačila)

(1) Za povračilo delno izgubljenega dohodka upravičenec iz prejšnjega člena preko informacijskega sistema Finančne uprave Republike Slovenije predloži odločbo o karanteni v roku 30 dni od izdaje odločbe o karanteni.

(2) Upravičencu, ki vloži odločbo o karanteni od 1. oktobra do 31. oktobra 2020, nakaže Finančna uprava Republike Slovenije delno povrnjen izgubljeni dohodek 10. novembra 2020. Enako velja za prihodnje mesece, če upravičenec vloži odločbo v določenem mesecu, mu Finančna uprava Republike Slovenije nakaže delno povrnjen izgubljeni dohodek do 10. v prihodnjem mesecu.

(3) Upravičenec iz 66. člena tega zakona predloži odločbo preko informacijskega sistema Finančne uprave Republike Slovenije v elektronski obliki do 10. januarja 2021.

(4) Delno povrnjen izgubljeni dohodek zaradi karantene izplača Finančna uprava Republike Slovenije.

69. člen

(zagotavljanje sredstev za izplačila delno izgubljenega dohodka zaradi karantene)

Sredstva za izplačilo delno izgubljenega dohodka se zagotavljajo v proračunu Republike Slovenije.

70. člen

(čas upravičenosti)

Upravičenost do delnega povračila izgubljenega dohodka zaradi odrejene karantene samozaposlenemu iz 66. člena tega zakona traja do 31. decembra 2020.

20.FINANCIRANJE IZVEDBE UKREPA ZAGOTOVITVE PAKETOV ZAŠČITNE OPREME

71. člen

(javno pooblastilo)

(1)Obrtno-podjetniška zbornica Slovenije in njena mreža območnih zbornic zagotovi pakete zaščitne opreme za upravičence iz 60. člena tega zakona in mikro podjetja z 1 do vključno 4 zaposlenimi, ki se kot pravna ali fizična oseba, ukvarjajo z gospodarsko dejavnostjo.

(2)Ukrep iz prejšnjega odstavka izvede Obrtno-podjetniška zbornica Slovenije geografsko enakomerno porazdeljeno po vseh regijah Republike Slovenije in pod enakimi pogoji za vse upravičence, ne glede na članstvo v zbornici.

72. člen

(zagotavljanje sredstev za izvedbo ukrepa zagotovitve paketov zaščitne opreme)

(1)Sredstva za izvedbo ukrepa zagotovitve paketov zaščitne opreme se zagotavljajo v proračunu Republike Slovenije.

(2)Obrtno-podjetniški zbornici Slovenije se sredstva za plačilo za nakup paketov zaščitne opreme izvrši na podlagi neposredne pogodbe z ministrstvom pristojnim za obrt en dan pred dnevom plačila Obrtno-podjetniški zbornici Slovenije dobavitelju, če Obrtno-podjetniška zbornica Slovenije predloži popolno dokumentacijo za izplačilo iz proračuna 25 dni pred dnevom plačila dobavitelju.

(3)Obrtno-podjetniška zbornica Slovenije je upravičena do povračila režijskih stroškov za izvedbo ukrepa največ v višini 2 % vrednosti paketov zaščitne opreme.

21.TRAJANJE UKREPOV

73. člen

(trajanje)

(1) Ukrepi iz 17. poglavja trajajo v času od oktobra do decembra 2020.

(2) Vlada Republike Slovenije lahko s sklepom trajanje ukrepov podaljša za obdobje do največ 3 mesecev.

**VI. DEL**

**KAZENSKE DOLOČBE**

74. člen

1. Z globo 400 do 4.000 eurov se kaznuje za prekršek posameznik, če ne ravna v skladu z ukrepom karantene iz 9. člena tega zakona in 10. člena tega zakona.

**VII. DEL**

**PREHODNE IN KONČNE DOLOČBE**

75. člen

(prenehanje veljavnosti drugih predpisov)

Z dnem uveljavitve tega zakona preneha veljati:

* prvi odstavek 8. člena Zakona o interventnih ukrepih za omilitev in odpravo posledic epidemije COVID-19 (Uradni list RS, št. 80/20),
* 35. člen Zakona o interventnih ukrepih za pripravo na drugi val COVID-19 (Uradni list RS, št. [98/20](http://www.uradni-list.si/1/objava.jsp?sop=2020-01-1831)).

76. člen

(začetek veljavnosti)

Ta zakon začne veljati naslednji dan po objavi v Uradnem listu Republike Slovenije.

1. [↑](#footnote-ref-1)